35. letno poročilo Komisije Svetu in Evropskemu parlamentu o protidampinških, protisubvencijskih in zaščitnih ukrepih EU (2016)

POROČILO KOMISIJE SVETU IN EVROPSKEMU PARLAMENTU

35. letno poročilo Komisije Svetu in Evropskemu parlamentu

o protidampinških, protisubvencijskih in zaščitnih ukrepih EU (2016)

Uvod

To poročilo predstavlja dejavnosti na področju protidampinških, protisubvencijskih in zaščitnih ukrepov Evropske unije v letu 2016. Predloži se Evropskemu parlamentu in Svetu v skladu z določbami člena 23 Uredbe (EU) št. 2016/1036 Evropskega parlamenta in Sveta o zaščiti proti dampinškemu uvozu iz držav, ki niso članice Evropske unije („osnovna protidampinška uredba“), člena 34 Uredbe (EU) št. 2016/1037 Evropskega parlamenta in Sveta o zaščiti proti subvencioniranemu uvozu iz držav, ki niso članice Evropske unije („osnovna protisubvencijska uredba“), in člena 23 Uredbe (EU) št. 2015/478 Evropskega parlamenta in Sveta o skupnih pravilih za uvoz. To poročilo tako kot prejšnja leta dopolnjujejo delovni dokument služb Komisije in podrobne priloge.

Preiskave o protidampinških, protisubvencijskih in zaščitnih ukrepih, ki jih izvaja Komisija, urejajo zgornje uredbe Evropskega parlamenta in Sveta. V priloženem delovnem dokumentu služb Komisije je na voljo celovit pregled obstoječe zakonodaje, terminologije in postopkov.

Leto 2016 je bilo na področju trgovinske zaščite zelo delovno in polno izzivov. Komisija je novembra 2016 sprejela zakonodajni predlog, v katerem je določena nova metodologija izračuna normalnih vrednosti v primeru izkrivljanja cen in stroškov na trgu države izvoznice. Ta predlog je zdaj v rednem zakonodajnem postopku. Od začetka jeklarske krize je bilo storjeno veliko, da bi si lahko evropska industrija hitro in učinkovito opomogla od nepravično trženega uvoza. Komisija je uporabila vsa orodja, ki jih je imela na voljo na podlagi veljavnega pravnega okvira za trgovinsko zaščito. Jeklarska kriza je pokazala še, da je treba posodobiti instrumente trgovinske zaščite, in se je izkazala za pomembno spodbudo, da se je Svet decembra 2016 strinjal s stališčem o tej zakonodajni pobudi, ki ga je Komisija sprejela že aprila 2013. Evropski svet je v sklepih iz junija 2016 pozval tudi k čimprejšnjemu dokončanju tega dela. Predlog je zdaj v rednem zakonodajnem postopku.

Številne izvedene preiskave trgovinske zaščite so bile izjemno kompleksne, na primer preiskava glede vroče valjanih kolobarjev, pregled glede sončnih panelov zaradi izteka ukrepa in preiskava v zvezi z armaturnimi palicami iz železa ali jekla. Za te zadeve so bile potrebne poglobljene analize, za katere se je izkazalo, so proces z intenzivno rabo virov.

To poročilo in delovni dokument služb Komisije sta dostopna tudi javnosti, in sicer na naslovu: http://ec.europa.eu/trade/issues/respectrules/anti_dumping/legis/index_en.htm .

1.Pregled protidampinških, protisubvencijskih in zaščitnih preiskav ter ukrepov

1.1Splošna opomba

Konec leta 2016 je bilo v EU veljavnih 90 dokončnih protidampinških in 12 dokončnih protisubvencijskih ukrepov.

Število veljavnih ukrepov se je v primerjavi s prejšnjim letom nekoliko povečalo (4 %), število preiskav, ki so v teku ob koncu leta (20), pa je enako številu ob koncu leta 2015. Število novih zadev (15) se je nekoliko povečalo, precej zadev (9) pa se je znova odprlo, da bi se izvedle sodne ugotovitve. Število začetih pregledov (15) je bilo še vedno precejšnje, vendar manjše kot leta 2015. Večinoma je šlo za preglede zaradi izteka ukrepov.

Leta 2016 so bili protidampinški in protisubvencijski ukrepi uvedeni za 0,27 % celotnega uvoza v EU. Čeprav celoviti podatki niso na voljo, so preiskave v zvezi s pregledom zaradi izteka ukrepov v številnih primerih pokazale, da se zaradi uvedbe ukrepov precej zmanjša uvoz zadevnega izdelka.

Podroben pregled je v delovnem dokumentu služb Komisije, priloženem k temu poročilu. Sklici na priloge v delovnem dokumentu služb Komisije so navedeni ob naslovih.

1.2Nove preiskave (glej priloge od A do E in Prilogo N)

Leta 2016 se je začelo 15 novih preiskav (12 se jih je nanašalo na jeklarski in kovinski sektor), devet zadev pa se je znova odprlo, da bi se izvedle sodne ugotovitve. Začasne dajatve so bile uvedene v devetih postopkih. Skupno sedem zadev se je končalo z uvedbo dokončnih dajatev, osem preiskav pa brez uvedbe ukrepov.

1.3Preiskave v zvezi s pregledom

Preiskave v zvezi s pregledom še vedno zajemajo pomemben del dejavnosti služb Komisije za trgovinsko zaščito. Preglednica 2 v delovnem dokumentu služb Komisije vsebuje statistične podatke za obdobje 2012–2016.